Predkladacia správa

Materiál sa predkladá ako iniciatívny materiál v dôsledku potreby schválenia účasti delegácie SR na 10. mimoriadnom zasadnutí Riadiacej rady/Globálneho ministerského environmentálneho fóra Programu OSN pre životné prostredie (United Nations Environment Programme, UNEP) v dňoch 20. - 22. februára 2008 v Monaku.

Program OSN pre životné prostredie (UNEP) vznikol na základe rezolúcie 2997 (XXVII) Valného zhromaždenia OSN v r. 1972. UNEP má mandát  usmerňovať vývoj globálnej environmentálnej politiky, podporovať medzinárodnú spoluprácu v oblasti životného prostredia a koordinovať riešenie  environmentálnych problémov na celosvetovej úrovni, pričom sa snaží dosiahnuť politický konsenzus a  upozorňovať vládnych činiteľov i medzinárodnú komunitu na vznikajúce problémy. Jeho úloha pri ochrane a zlepšovaní stavu životného prostredia je nezastupiteľná; predstavuje environmentálny pilier OSN.

            Vrcholným orgánom UNEP-u je Riadiaca rada (RR), ktorú volí Valné zhromaždenie OSN na obdobie 4 rokov. Má 58 členov, volených na základe rovnomerného regionálneho zastúpenia do jednotlivých skupín (africká, ázijská, latinskoamerická, západoeurópska, východoeurópska).  Zasadnutia prebiehajú raz do roka, striedavo riadne alebo mimoriadne zasadnutie. Globálne environmentálne ministerské fórum (GMEF) vzniklo na základe rezolúcie 53/242 Valného zhromaždenia OSN z r. 1999; spolu s Riadiacou radou vytvárajú  na jej zasadnutí každý rok fórum, ktorého úlohou je posúdiť významné nové politické otázky v oblasti životného prostredia. Zasadnutí RR/GMEF sa pravidelne zúčastňuje i delegácia SR.

10. mimoriadne zasadnutie RR/GMEF bude v zmysle svojho programu venovať pozornosť  vyhodnoteniu súčasného stavu životného prostredia vo svete a upozorní na naliehavé nové problémy.  Po slávnostnom otvorení bude panelová diskusia nositeľov Nobelovej ceny na tému „Riadenie inšpiráciou - životné prostredie, mier a bezpečnosť“, po ktorej prednesie výkonný riaditeľ UNEP Achim Steiner politický prejav a následne bude prezentovať 4. Správu o stave životného prostredia (Global Environment Outlook, GEO 4).
 
Jednou z prioritných otázok, ktorou sa budú ministri zaoberať, je „Globalizácia a životné prostredie – mobilizovanie financií na splnenie cieľov súvisiacich so zmenou klímy.“ Účastníci vyhodnotia súčasné koncepcie na posilnenie spolupráce medzi verejnou politikou, investíciami súkromného sektora a technologickými trhmi, ktorých cieľom je vytvoriť priaznivú investičnú klímu, financovať akcie orientované na zmiernenie a adaptáciu na klimatické zmeny,  zabezpečiť transfer technológií. Očakáva sa, že medzi ministrami životného prostredia, financií, rozvoja a obchodu, zástupcami súkromného sektora i občianskej spoločnosti bude prebiehať aktívny dialóg.

Druhou prioritnou témou bude „Medzinárodné environmentálne riadenie a reforma OSN“. Konzultácie ministrov sa zamerajú na najnovšie iniciatívy medzinárodného environmentálneho riadenia a  reformy OSN. Vzhľadom na existenciu vyše 500 multilaterálnych environmentálnych dohôd je potrebné zlepšiť medzi nimi koordináciu a zvýšiť ich efektívnosť, aby nedochádzalo k duplicite. Uvažuje sa napríklad o tématickom, programovom a administratívnom zlúčení dohovorov do skupín (biodiverzita, ovzdušie, nebezpečné látky, apod.), o zlúčení sekretariátov niektorých dohovorov atď. V rámci danej témy sa budú prezentovať aj niekoľkoročné snahy o transformáciu UNEP na UNEO (Organizácia OSN pre životné prostredie), teda transformáciu  z programu OSN na špecializovanú agentúru OSN a s tým súvisiace zvýšenie právneho štatútu, rozšírenie kompetencií, zavedenie všeobecného členstva  apod. Niektoré krajiny však navrhujú namiesto agentúry vytvoriť konzorcium alebo sieť environmentálnych inštitúcií so spoločným sekretariátom. 

Na programe je aj problematika Strednodobej stratégie UNEP na obdobie 2010 - 2013, ktorá  stanovuje šesť prioritných oblastí: klimatické zmeny, prírodné pohromy a konflikty, manažment ekosystémov, správa životného prostredia, nebezpečné látky, účinnosť zdrojov -  trvalo udržateľná spotreba a výroba. Pri každej z priorít je stanovený konkrétny cieľ i očakávané výsledky. Stratégia ďalej určuje, akým spôsobom sa budú priority a ciele implementovať, zaoberá sa inštitucionálnymi mechanizmami,  monitorovaním a hodnotiacim mechanizmom, ktorým sa bude vyhodnocovať jej implementácia. V zmysle vyjadrenia výkonného riaditeľa UNEP by bolo žiaduce, aby Strednodobá stratégia bola na tomto zasadnutí RR UNEP prijatá, čím by odštartovala aj rokovania súvisiace s pracovným programom UNEP na ďalšie dva roky a s rozpočtom UNEP. 

            Ďalej sa bude hodnotiť dosiahnutý pokrok a implementácia  výsledkov summitov OSN a hlavných medzinárodných konferencií vrátane rozhodnutí Riadiacej rady.

Zasadnutia budú prebiehať formou plenárneho zasadnutia, ministerských konzultácií vo forme okrúhlych stolov k určeným témam a formou výborov (Committee of the Whole, Session Committees).

Materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie, preto neobsahuje doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Náklady na účasť delegácie SR budú hradené z rozpočtov jednotlivých vysielajúcich organizácií.